b'\n_START_ARTICLE_\nBiblia Pauperum\n_START_PARAGRAPH_\nBiblia Pauperum (latin for "de fattiges Bibel") eller billedbibler var blokb\xc3\xb8ger, der var meget udbredte i det 14.-15. \xc3\xa5rhundrede. De blev anvendt af pr\xc3\xa6dikanter til at formidle bibelhistorier fra Det Gamle Testamente og Det Nye Testamente til den store hovedpart af befolkningen, der ikke kunne l\xc3\xa6se.\n_START_SECTION_\nHistorie\n_START_PARAGRAPH_\nOpfindelsen af Biblia Pauperum tilskrives i nogle kilder Ansgar. For dette taler fundet af en h\xc3\xa5ndskrevet note p\xc3\xa5 en Biblia Pauperum i Hannover samt billeder i katedralen i Bremen. Betegnelsen "fattigmandsbibel" (tysk: Armenbibel) for denne fremstilling af bibelen forekommer dog f\xc3\xb8rste gang i et biblioteksregister i Wolfenb\xc3\xbcttel. Andre kilder konstaterer, at de tidligste Biblia Pauperum stammer fra Sydtyskland fra omkring 1200-tallet._NEWLINE_Biblia Pauperums n\xc3\xb8jagtige form\xc3\xa5l kendes ikke. De havde dog en indflydelse p\xc3\xa5 udbredelsen trosmysterier og motiverne blev brugt af pr\xc3\xa6dikanter og kunstnere._NEWLINE_Fattigmandsbiblen var oprindelig manuskripter illusteret med tegninger. Nogle af b\xc3\xb8gerne blev kopieret, og der opstod forskellige typer. F\xc3\xa6lles for dem var at billeder og tekst for hvert tema blev samlet p\xc3\xa5 \xc3\xa9n side. Fra omkring 1450 begyndte man at udsk\xc3\xa6re hver side med tekst og billeder i tre blokke og trykke b\xc3\xb8ger ved at bruge disse tr\xc3\xa6snit som stempel p\xc3\xa5 papir eller pergament (tynde pr\xc3\xa6parerede dyreskind). Papiret blev trykt p\xc3\xa5 den ene side og limet p\xc3\xa5 den tomme bagside af en anden side og derefter indbundet. Enkelte gange blev billederne h\xc3\xa5ndkoloreret. De fleste af blokb\xc3\xb8gerne havde 40 sider. Enkelte b\xc3\xb8ger fra omkring 1500 kunne have 50 sider. Biblia Pauperum var ogs\xc3\xa5 blandt de f\xc3\xb8rste b\xc3\xb8ger, som blev trykt med flytbare typer. S\xc3\xa5ledes blev der trykt Biblia Pauperum i Bamberg omkring 1462 af Albrecht Pfister. Der udkom omkring atten inkunable udgaver._NEWLINE_Biblia Pauperum blev ofte anvendt af tiggermunkene til deres pr\xc3\xa6diker. Pr\xc3\xa6steskabet benyttede sandsynligvis de simpleste udgaver som p\xc3\xa6dagogisk hj\xc3\xa6lpemiddel for de mange, der ikke kunne l\xc3\xa6se. F\xc3\xb8r reformationen var Biblia Pauperum ogs\xc3\xa5 et vigtigt grundlag for pr\xc3\xa6dikenteksterne. Biblia Pauperum var ikke til salg til fattige. De tidligste h\xc3\xa5ndskrevne udgaver var overd\xc3\xa5digt udsmykket og meget kortbare. Blokbogsudgaverne var billigere. I h\xc3\xb8j grad ogs\xc3\xa5 end de indholdsrige og pragtfuldt udstyrede tideb\xc3\xb8ger, som rigm\xc3\xa6nd og kirken ejede. De var ogs\xc3\xa5 mere h\xc3\xa5ndterbare end de s\xc3\xa6dvanlige store tekstb\xc3\xb8ger._NEWLINE_Udtrykket Biblia Pauperum bruges fejlagtigt om middelalderens bibelske scener p\xc3\xa5 altre, om kirkernes fresko eller kalkmalerier og om miniaturer i illuminerede tideb\xc3\xb8ger (livres d\'heures). Imidlertid har illustrationer fra Biblia Pauperum tjent som inspiration for kirkekunsten i middelalderen. Fx kalkmalerier i Bellinge Kirke p\xc3\xa5 Fyn eller billedsk\xc3\xa6rerarbejderne p\xc3\xa5 korstolene fra 1420 i Roskilde Domkirke_NEWLINE_Med udbredelsen af den trykte bibel i det 16. \xc3\xa5rhundrede mistede Biblia Pauperum sin betydning._NEWLINE_P\xc3\xa5 den britiske nationalbibliotek British Library findes et eksempel p\xc3\xa5 en Biblia Pauperum kendt som "Golden Bibel" (Gyldne Bibel). Den best\xc3\xa5r af halvtreds sider, og p\xc3\xa5 hver side er der et centalt billede af en begivenhed fra evangelierne ledsaget af to mindre billeder af gammeltestamtlige begivenheder.\n_START_SECTION_\nOpbygning og indhold\n_START_PARAGRAPH_\nSom regel er en side i en Biblia Pauperum opdelt i ni dele: I midten (1) bliver der enten fremstillet en scene fra Jesus Kristi liv, der beretter om f\xc3\xb8dslen, barndommen, hans offentlige virke eller Jesu lidelser, eller fra begyndelsen af kristendommen og apokalypsen._NEWLINE_Over og under den centrale afbildning er der fire afbildninger (2-5), som kan v\xc3\xa6re af bibelske profeter, digtere eller personer ledsaget af en passende tekst. Hyppigt var midtermotivet omgivet til h\xc3\xb8jre (6) og venstre (7) af gammeltestamentlige apokryfer, som kort beskrives i separate tekstfelter (8-9) og bringes i forbindelse med hovedmotivet. Ved udv\xc3\xa6lgelsen af de to ydremotiver (6 og 7), er gerne valgt en historie, som er sket f\xc3\xb8r og efter \xc3\xa5benbaringen p\xc3\xa5 Sinaibjerget._NEWLINE_Biblia Pauperum er alts\xc3\xa5 en slags konkordans, der sammenstiller steder i Det Gamle og Nye Testamente som typus og antitypus. Typiske senmiddelalderlige Biblia Pauperum best\xc3\xa5r af 40 scener (senere omkring 50), der er ordnet kronologisk, hvorved der opst\xc3\xa5r en harmoni i den tidsm\xc3\xa6ssige sekvens, som ikke er at finde i de overleverede tekster.'